Hamsterin ruoan tulisi olla terveellistä ja monipuolista. Niiden pääravintoa ovat siemensekoitukset, raakaruoka (hedelmät ja kasvikset) sekä eläinperäinen proteiini. Hamsterille tulisi tarjota päivässä noin yksi ruokalusikallinen siemensekoitusta. Sen lisäksi hamsterin tulisi saada kerran päivässä vihanneksia. Hedelmissä on paljon sokeria, minkä vuoksi ne sopivat pieneksi välipalaksi, mutta hedelmiä ei tulisi antaa päivittäin. Hamsterit ”hamstraavat” ruokaa, minkä vuoksi on tärkeää, että ruoan määrään kiinnitetään huomiota ja ylimääräinen ruoka otetaan hamsterin häkistä pois. Näin voit varmistaa, ettei hamsteri syö pilaantunutta ruokaa. Kannattaa tarkkailla jonkin aikaa hamsterin ruokakäyttäytymistä ja katsoa kuinka paljon se oikeasti syö ja muokata sen perusteella ruoka-annokset sopivan kokoisiksi. Monipuolisen ravinnon lisäksi hamsterilla tulisi aina olla raikasta vettä tarjolla.